《陪林茂南游上清宫分韵得落字》
宋代·李处权

百年梦一觉，无事且行乐。
何必寻方外，而求不死药。
我里足嘉处，胜践两芒屩。
有来问名利，掉头告莫莫。
夫君永嘉彦，载酒情不薄。
凌晨马首北，共赴云霞约。
珠宇敞天中，非烟动寥廓。
黄庭拜吾祖，素发炯然灼。
堂前系牛木，柯叶宛如昨。
少陵诗之史，余光贲伊洛。
虽烦鬼神护，九原不可作。
我辄吟其傍，窘涩愧穿凿。
是时天已霜，山川向摇落。
南登驻跸亭，北上朝元阁。
俯仰尽形胜，觞咏得盘礴。
惜无羽客琴，一洗尘土恶。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。